Estoria 92: Ni Jesus Pinagungarna Dagiti Natay
TI BABAI a makitkitam ditoy ket 12 años. Ig-iggaman ni Jesus ti imana, ken sitatakder iti asideg da nanang ken tatangna. Ammom kadi no apay naragsakda? Kitaentayo.
Ti ama ti babai ti importante a tao nga agnagan Jairo. Maysa nga aldaw nagsakit ti balasangna, ket pinaiddada. Kimmaro a kimmaro ti sakitna, ket madanagan unay ni Jairo ken ti asawana. Isu ti kakaisuna a balasangda ket kasla isut’ matayen.
Gapuna rimmuar ni Jairo tapno birokenna ni Jesus.
Nasarakan ni Jairo nga adda ni Jesus idiay tengnga ti adu a tattao. Nagparintumeng idiay sakaanan ni Jesus ket nagpakpakaasi kenkuana nga umay ken paimbagenna ti balasangna. Kuna ni Jesus nga isut’ umay.
Idi magmagnadan idiay tengnga ti adu a tattao, bigla a nagsardeng ni Jesus. ‘Asino ti nangsagid kaniak?’ insaludsodna. Narikna ni Jesus a rimmuar ti pannakabalin kenkuana, gapuna ammona nga adda nangsagid kenkuana. Ngem asino? Isut’ maysa a babai a masakiten iti 12 a tawen. Sinagidna ti kawes ni Jesus, ket isut’ naagasanen!
Maragsakan ni Jairo a makakita ken Jesus a naglakana a mangagas. Ngem apaman latta ta immay ti maysa a babaonen a nangibaga ken Jairo a natayen ti balasangna. Nangngeg ni Jesus daytoy ket kunana: ‘Dika agdanag, umimbagto ti balasangmo.’
Idi nakagtengda idiay balay ni Jairo, agsasangitda aminen. Ngem kuna ni Jesus: ‘Dikay agsangit. Matmaturog laeng ti ubing.’ Ngem kinatawaanda ni Jesus, ta ammoda a natayen ti ubing.
Gapuna innala ni Jesus ti ama ken ina ti ubing a babai ken ti tallo kadagiti apostolesna idiay kuarto ti ubing a nagiddaanna. Innalana iti ima ket kunana: ‘Bumangonka!’ Ket isu ti nagbiag. Isut’ gapuna a makitayo ti ina ken ama a nakaragragsakda unay.
Lucas 8:40-56; 7:11-17; Juan 11:17-44.
Dagiti Saludsod
- Siasino ti ama ti balasitang nga adda iti ladawan, ket apay nga isu ken ti asawana madanaganda unay?
- Ania ti inaramid ni Jairo idi nasarakanna ni Jesus?
- Ania ti napasamak idi mapmapan ni Jesus iti pagtaengan ni Jairo, ket ania ti naipadamag ken ni Jairo bayat nga addada iti dalan?
- Apay a dagiti tattao iti balay ni Jairo kinatkatawaanda ni Jesus?
- Ania ti inaramid ni Jesus kalpasan nga imbagana kadagiti tallo nga apostolna kasta met ti ama ken ina ti ubing a mapanda iti kuarto ti ubing?
- Siasino pay ti pinagungar ni Jesus, ket ania ti ipakita daytoy?
Kanayonan a salsaludsod
- Basaenyo ti Lucas 8:40-56.
Kasano nga impakita ni Jesus ti asi ken kinanainkalintegan iti babai nga agpadpadara, ket ania ti masursuro iti daytoy dagiti Kristiano a panglakayen ita? (Luc. 8:43, 44, 47, 48; Lev. 15:25-27; Mat. 9:12, 13; Col. 3:12-14)
- Basaenyo ti Lucas 7:11-17.
Kasano a dagidiay napukawan iti ipatpateg iti biag makasarakda iti dakkel a liwliwa iti insungbat ni Jesus iti balo idiay Nain? (Luc. 7:13; 2 Cor. 1:3, 4; Heb. 4:15)
- Basaenyo ti Juan 11:17-44.
Kasano nga impakita ni Jesus a gagangay ti agladingit iti ipapatay ti patpatgen? (Juan 11:33-36, 38; 2 Sam. 18:33; 19:1-4)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn